Paris-ordføreren takker for lysmarkeringen i Tromsø
Tromsø blir ofte omtalt som Nordens Paris. Lørdag markerte tromsøværingene sin sympati og medfølelse med ofrene og borgerne i den franske hovedstaden med å lyssette kirken i rødt, hvitt og blått. – Ordfører i Paris, Anne Hidalgo, ba meg hilse så mye til Tromsø og byens befolkning og formidle hennes takk for solidariteten uttrykt gjennom at Ishavskatedralen ble lyssatt i rødt, hvitt og blått, sier Norges ambassadør til Frankrike Rolf Einar Fife til VG. Kommentar: Å harselere med folks sorg er å gå i fellen– Dette kom i stand ganske fort lørdag ettermiddag. Vi fikk mobilsert menighetsrådet, både styret og sokneprest, som syntes det var god anledning til å vise solidaritet med det franske folk, sier Tromsø-ordfører Jarle Aarbakke. – Vi fikk på kort varsel mobilisert alle politiske partier i kommunestyret, og hadde en markering av lyssettingen og appell lørdag kveld. Der la jeg vekt på at vi ikke må bli lammet og la hatet få råde, men bygge ned murene mellom folk. Tromsø-ordføreren setter stor pris på tilbakemeldingen fra kollegaen i Paris, som to ganger er rammet av terror i 2015. – Jeg setter veldig stor pris på hilsenen. Det viser oss at det var riktig å gjøre det vi gjorde. Det er en gammel lærdom som aldri må i glemmeboken: Det er viktig å bry seg, og viktig å stå sammen, sier Aarbakke til VG. Les også: Tusenvis av mennesker mintes terrorofrene i ParisOslo-ordfører Marianne Borgen (SV) sendte lørdag kveld et kondolansebrev til sin franske kollega. – På vegne av Oslo by ønsker jeg å uttrykke vår medfølelse og kondolere overfor Paris' innbyggere. Våre tanker går til ofrenes familier og nære. Oslo deler deres sorg, skriver Borgen i brevet til Hidalgo. Videre skriver hun: – Disse grusomme handlingene vil aldri bli glemt. Også byrådsleder Raymond Johansen (Ap) skrev et brev til Hidalgo på vegne av Oslo. – Hele verden fordømmer med rette de grusomme terrorhandlingene som fant sted i Paris, skriver Johansen i brevet. Lørdag ettermiddag besøkte de den franske ambassaden i Oslo for å signere kondolanseprotokollen der.
Tromsøs mest kjente landemerke, Ishavskatedralen, ble lørdag drapert i de franske fargene. Markeringen har gjort inntrykk på ordføreren i den terrorrammede byen.